**TÁJÉKOZTATÓ**

**számlálóbiztosok részére**

A 2021. évi népszámlálásról szóló 2018. évi CI. törvény rendelkezései szerint Magyarország területén 2021. május 1-jén 0 órakor fennálló állapot alapulvételével a természetes személyekről és a lakásokról nép-és lakásszámlálást (a továbbiakban: népszámlálás) kell tartani.

A népszámláláskor gyűjtendő adatokat az Európai Unió 763/2008/EK népszámlálási keretrendelete és kapcsolódó végrehajtási rendeletei részletesen rögzítik. A magyar népszámlálásra vonatkozó legfontosabb szabályokat, köztük a gyűjtendő adatok körét a 2021. évi népszámlálásról szóló 2018. évi CI. törvény (a továbbiakban: népszámlálási törvény) írja elő.

A népszámlálás terepen történő adatgyűjtési tevékenységét a számlálóbiztosok látják el.

A számlálóbiztosnak a terepmunka során kb. 200 címen kell címellenőrzést végeznie, és kb.130–150 címen kérdőívet kitöltenie.

A számlálóbiztosi munkakörfőbb feladatai a következők:

* otthoni felkészüléskeretében a szükséges alapismeretek, segédanyagok elsajátítása és elektronikus vizsga elvégzése;
* az adatfelvétel kezdete előtt az összeíráshoz szükséges a KSH által biztosított elektronikai eszköz (tablet) és tartozékai, a számlálóbiztosi igazolvány, az összeíráshoz kapcsolódó nyomtatványok és segédanyagok átvétele;
* a körzet bejárása, a körzethez tartozó, az internetes önkitöltési időszakban le nem zárt címek felkeresése, szükség esetén címpontosítás, új címek felvétele, kapcsolatfelvétel az adatszolgáltatóval, tájékoztatás, a kérdőívek KSH által előírt módon való kitöltése;
* folyamatos, ütemes előrehaladás, a címjegyzék vezetése, meghiúsulások dokumentálása a menedzser rendszerben;
* folyamatos kapcsolattartás a felülvizsgálóval, rendszeres beszámoló a terepen tapasztaltakról;
* megtagadások, rendkívüli esetek azonnali jelentése a felülvizsgálónak;
* az adatfelvétel befejezését követően az összeírásra használt elektronikai eszköz (tablet) és tartozékai, igazolvány, címjegyzék, egyéb nyomtatvány, illetve papíralapú jegyzet leadása.

A jelentkezésénél előnyt jelent a felsőfokú végzettség továbbá, ha korábban részt vett népszámlálásban, mikrocenzusban, vagy más KSH-s lakossági adatfelvételben számlálóbiztosként, és a munkáját jó minőségben végezte el.

A számlálóbiztosi munkára jelentkezőknek az alábbiakkal kell rendelkezniük:

* saját eszközzel és interneteléréssel a felkészüléshez: rendelkezik olyan informatikai eszközzel, amelyen meg tudja tekinteni az e-learning-tananyagot és vizsgázni tud (PC, laptop, tablet, stb.);
* elektronikus és telefonos elérhetőséggel: a folyamatos és hatékony kapcsolattartás érdekben rendelkezik mobiltelefonnal és e-mail-címmel (ehhez külön költségkeretet áll rendelkezésre).

A jelentkezők kiválasztásánál előnyt jelent:

* legalább **középfokú végzettséggel** rendelkezik;
* **kizárólagosság**: vállalja, hogy a népszámlálás idején a KSH-n kívül más szervezet vagy személy részére az érintett címek és személyek esetében adatgyűjtést, valamint kereskedelmi ügynöki tevékenységet nem végez, illetve a sajtónak csak a KSH előzetes engedélyével nyilatkozhat;
* **magabiztos számítógépes ismeret**: rendelkezik legalább alapvető vagy felhasználó szintű számítógépes ismerettel, illetve jártas érintőképernyős készülékek használatában;
* **fizikai erőnlét, terhelhetőség**: vállalja a számlálóbiztosi munkával járó napi folyamatos munkavégzést és a jelentős fizikai, szellemi igénybevételt;
* **tanulási készség**: vállalja a felkészülés során az új ismeretek önálló elsajátítását, és a vizsgázást; motiváltság: elkötelezettség, érdeklődés a kérdezői munka, illetve a számlálóbiztosi munka iránt;
* **jó fellépés, beszédkészség**: érthető, helyes beszéd, jó fogalmazókészség;
* **kapcsolatteremtő és kommunikációs készség, nyelvtudás**: udvariasság, kedvesség, megfelelő meggyőző erő, a beszélőpartnerre koncentráló figyelem, idegen nyelv ismerete előnyt jelent;
* **empátia**: tudjon azonosulni az adatszolgáltató problémájával, együtt tudjon vele érezni, ugyanakkor tartsa szem előtt a népszámlálás érdekeit;
* **lelkiismeretesség, precizitás**: vállalja az útmutatások, határidők betartását, a pontos, gondos feladatvégzést, vigyáz a rábízott tabletre és az egyéb kellékekre;
* **konfliktuskezelő készség**: a kérdezői munkával járó, valamint az adatszolgáltatókkal kapcsolatos problémákat igyekszik elviselni, kezelni; titoktartás: vállalja, hogy a kapott válaszokat bizalmasan kezeli, nem él vissza velük, nem adja át, nem mutatja meg harmadik személynek;
* **helyismeret, tájékozódási, térképkezelési készség**: az összeírási területen, településen helyismerettel rendelkezik, jól tájékozódik;
* **rugalmas időbeosztással és állandó elérhetőséggel** (mobiltelefon, e-mail-elérhetőséggel) rendelkezik az adatfelvétel időszakában;
* tudomásul veszi, hogy személyes adatait a KSH az általa működtetett informatikai rendszerben rögzíti és a Call Centerbe érkező megkeresés esetén az érintett adatszolgáltatónak megadja;
* nemzetiségi területen az adott nemzetiség nyelvének ismerete.

 A jelentkezők kiválasztását követően elektronikus tananyagok segítségével, egyéni felkészülés keretében tudják majd elsajátítani az adatgyűjtés végrehajtásához szükséges ismeretanyagot.

 A képzések indítása várhatóan 2021. április 15-től kezdődik.